CELEX: 32010R0408
Language: fi
Date: 2010-05-11 00:00:00
Title: Neuvoston asetus (EU) N:o 408/2010, annettu 11 päivänä toukokuuta 2010 , Burmaan/Myanmariin kohdistuvien rajoittavien toimenpiteiden uusimisesta ja lujittamisesta annetun asetuksen (EY) N:o 194/2008 muuttamisesta

12.5.2010   
            
            
               FI
            
            
               Euroopan unionin virallinen lehti
            
            
               L 118/5
            
         NEUVOSTON ASETUS (EU) N:o 408/2010,
   annettu 11 päivänä toukokuuta 2010,
   Burmaan/Myanmariin kohdistuvien rajoittavien toimenpiteiden uusimisesta ja lujittamisesta annetun asetuksen (EY) N:o 194/2008 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 215 artiklan 1 kohdan,
   ottaa huomioon Burmaan/Myanmariin kohdistettavien rajoittavien toimenpiteiden uusimisesta 26 päivänä huhtikuuta 2010 annetun neuvoston päätöksen 2010/232/YUTP (1),
   ottaa huomioon Euroopan komission ja unionin ulkoasioiden ja turvallisuuspolitiikan korkean edustajan esittämän yhteisen ehdotuksen,
   sekä katsoo seuraavaa:
   
               (1)
            
            
               Päätöksen 2010/232/YUTP 4 artiklassa kielletään tiettyihin tuoteryhmiin kuuluvien tavaroiden osto, tuonti ja kuljetus Burmasta/Myanmarista unioniin.
            
         
               (2)
            
            
               Päätöksen 2010/232/YUTP 8 artiklassa säädetään, että muu kuin humanitaarinen apu ja kehitysohjelmat keskeytetään, mutta että poikkeuksia tehdään sellaisten hankkeiden ja ohjelmien osalta, joilla tuetaan tiettyjä määriteltyjä tavoitteita.
            
         
               (3)
            
            
               Asetuksella (EY) N:o 194/2008 (2) saatetaan voimaan sen 2 artiklan 2 kohdassa määriteltyihin tuoteryhmiin kuuluvien tavaroiden osto-, tuonti- ja kuljetuskielto. Olisi kuitenkin syytä selventää, että tällaisten tavaroiden ostokieltoa ei pitäisi soveltaa Burmassa/Myanmarissa silloin, kun osto suoritetaan osana humanitaarisen avun hanketta tai ohjelmaa taikka osana päätöksen 2010/232/YUTP 8 artiklan a, b ja c alakohdassa kuvattuja tavoitteita tukevaa muuta kuin humanitaarista kehityshanketta tai -ohjelmaa.
            
         
               (4)
            
            
               Asetus (EY) N:o 194/2008 olisi muutettava vastaavasti,
            
         ON HYVÄKSYNYT TÄMÄN ASETUKSEN:
   1 artikla
   Lisätään asetuksen (EY) N:o 194/2008 2 artiklaan kohta seuraavasti:
   
      ”5.   Edellä olevan 2 kohdan b alakohdassa tarkoitettuja ostorajoituksen alaisia tavaroita koskevaa ostokieltoa ei sovelleta Burmassa/Myanmarissa toteutettaviin humanitaarisen avun hankkeisiin tai ohjelmiin taikka muihin kuin humanitaarisiin kehityshankkeisiin ja -ohjelmiin, joilla tuetaan
      
                  a)
               
               
                  ihmisoikeuksia, demokratiaa, hyvää hallintotapaa, konfliktinestoa sekä kansalaisyhteiskunnan toimintaedellytysten kehittämistä;
               
            
                  b)
               
               
                  terveys- ja opetusaloja, köyhyyden lievittämistä ja erityisesti köyhimpien ja suojattomimpien kansanosien perustarpeiden ja toimeentulon turvaamista; tai
               
            
                  c)
               
               
                  ympäristönsuojelua ja erityisesti ohjelmia, joissa käsitellään metsien hävitykseen johtavien kestämättömien ja liiallisten hakkuiden ongelmaa.
               
            Liitteessä IV luetelluilla internetsivustoilla ilmoitettujen toimivaltaisten viranomaisten on annettava etukäteen lupa ostaa kyseisiä ostorajoituksen alaisia tavaroita. Jäsenvaltion on ilmoitettava muille jäsenvaltioille ja komissiolle kaikista tämän kohdan nojalla annetuista luvista.”
   
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä toukokuuta 2010.
      
         
            Neuvoston puolesta
         
         
            Puheenjohtaja
         
         Á. GONZÁLEZ-SINDE REIG
      
   
   
      (1)  EUVL L 105, 27.4.2010, s. 22.
   
      (2)  EUVL L 66, 10.3.2008, s. 1.